स्टूडेंट्स का आरोप- नमाज नहीं पढ़ने पर स्टिक से पीटते थे टीचर्स
Damoh Ganga-Jamna School Hijab Controversy - दमोह के गंगा जमना हायर सेकेंडरी स्कूल में हिजाब से शुरू हुए विवाद में धर्मांतरण के मामले भी सामने आ रहे हैं। स्कूल की तीन शिक्षिकाओं ने धर्म बदला है।
दमोह के गंगा जमना हायर सेकेंडरी स्कूल में हिजाब से शुरू हुए विवाद में धर्मांतरण के मामले भी सामने आ रहे हैं। स्कूल की तीन शिक्षिकाओं ने धर्म बदला है। पिछले पांच दिन से चल रहे विवाद के बाद ये तीनों शिक्षिकाएं अब सामने आई हैं।
मंगलवार को वे दस्तावेज लेकर कलेक्ट्रेट पहुंचीं और स्कूल जॉइन करने के बाद धर्मांतरण करने के आरोपों को सिरे से खारिज कर दिया। उन्होंने बताया कि वे स्कूल जॉइन करने के पहले इस्लाम को अपना चुकी थीं।
अपने पतियों के साथ आईं तीनों शिक्षिकाओं ने कहा- हमारे बारे में बोलने का हक किसी को नहीं है। संविधान ने हमें यह अधिकार दिया है कि हम किसी भी धर्म को मान सकते हैं। 
उधर, स्कूल में पढ़ने वाले दो बच्चे सामने आए हैं, जिन्होंने गंभीर आरोप लगाते हुए कहा- नमाज नहीं पढ़ने पर स्टिक से पिटाई होती थी। कोई बच्चा मरता तो टीचर कहते- ये जहन्नुम में न जाए, अल्लाह से दुआ करो।
3 दिन पहले राज्य बाल अधिकार संरक्षण आयोग के सदस्य ओमकार सिंह दमोह पहुंचे थे। उन्होंने स्कूल में धर्मांतरण होने की बात कही थी। इसके बाद जांच टीम के साथ स्कूल पहुंचने वाले बाल कल्याण समिति के सदस्य दीपक तिवारी ने भी स्कूल की शिक्षिकाओं के धर्म बदलने की बात कही थी।
इन बयानों के बाद दैनिक भास्कर ने उन तीनों शिक्षिकाओं से धर्म परिवर्तन और निकाह से जुड़े मामले को लेकर बातचीत की। शिक्षिकाओं ने भी जवाब दिए और जांच में सहयोग करने की बात कही।
सबसे पहले तीनों टीचरों से हुई बातचीत...
डॉक्यूमेंट्स का वेरिफिकेशन कर रहे हैं तो नाम भी सही दीजिए
मैं अनीता खान, पहले मेरा नाम अनीता यदुवंशी था। मेरी शादी 2013 में हुई थी। 2021 में मैंने स्कूल जॉइन किया था। स्कूल के संचालक इदरीश खान का मेरे धर्म परिवर्तन में कोई रोल नहीं है। कहा जा रहा है कि बाल कल्याण समिति ने माैका मुआयना किया। हम लाेगाें के बयान लिए। हमारा धर्म परिवर्तन सर ने करवाया, यह पूरी तरह से गलत है। मेरा नाम तक अनीता यादव लिखा जा रहा है, जबकि डॉक्यूमेंट्स में मेरा नाम अनीता यदुवंशी है।
बाल कल्याण समिति के सदस्य से कहना चाहूंगी कि यदि आप डॉक्यूमेंट्स का वेरिफिकेशन कर रहे हैं तो नाम तो सही दीजिए। मैंने इसके पहले किसी को कोई बयान नहीं दिया, फिर भी मेरे नाम से मेरे बयान जारी किए जा रहे हैं। मेरा नाम बार-बार आ रहा है। इस कारण मेरा मानसिक तनाव बढ़ रहा है। विक्रम नामक युवक ने हमें लेकर एक बयान दिया है। उसे जब हमारे बारे में कुछ पता नहीं है तो फिर किस हक से वह बयान दे रहा है। उसे धर्म परिवर्तन को लेकर क्या पता है।
धर्म परिवर्तन हमारा निजी मामला था, उसे स्कूल से क्यों जोड़ा जा रहा है। हमसे बिना पूछे कुछ भी चलाया जा रहा है। मैंने स्कूल में इंटरव्यू दिया था। मेरिट में आने के कारण मेरा वहां सिलेक्शन हुआ। मैं चाहती हूं कि प्रशासन मामले की जांच करें। हमारे पास सभी लीगल डॉक्यूमेंट्स उपलब्ध हैं।
अपनी मर्जी से लव मैरिज की 
स्कूल की शिक्षिका अफशा शेख पहले दीप्ति श्रीवास्तव थीं। उन्होंने कहा कि धर्मांतरण के जो आरोप लग रहे हैं, वह पूरी तरह निराधार हैं। स्कूल 2010 में शुरू हुआ और मैंने जो मैरिज सर्टिफिकेट पेश किया है, उसमें मेरा निकाह सन् 2000 में दर्ज है। मेरी 21 साल की बेटी है। स्कूल में आने के 10 साल पहले मैंने धर्म परिवर्तन कर लिया था। मैंने जरूरी नहीं समझा कि सामने आकर अपनी बात रखूं।
मेरी जांच चल रही है तो अपनी सफाई पेश कर चुकी हूं। बालिग होने के बाद मैंने अपनी मर्जी से लव मैरिज की थी। मुझे संविधान भी यह अधिकार देता है कि मैं अपनी मर्जी से किसी भी धर्म को मान सकती हूं। यही कारण है कि मैंने बालिग होने के बाद धर्म परिवर्तन किया।
मेरी शादी 2004 में हुई, स्कूल 2012 में खुला
मेरा नाम प्राची जैन था। 27 जनवरी 2004 को मेरा निकाह हुआ। मैंने अपनी मर्जी से निकाह किया था। निकाह के बाद मेरा नाम तबस्सुम बानो हुआ। मेरे ऊपर किसी का दबाव नहीं था। मेरे धर्म बदलने को लेकर स्कूल को जिम्मेदार ठहराया जा रहा है, जबकि मेरी शादी 2004 में हुई और स्कूल खुला 2012 में। उसके बाद मैंने वहां जॉइन किया। बालिग होने के बाद ही मैंने दमोह में निकाह किया था। मेरे दो बच्चे हैं, जिसमें से एक 10वीं क्लास में है, जबकि दूसरा 12वीं में पढ़ रहा है।
शिक्षिकाओं के पति बोले- हमने मर्जी से किया निकाह
अनीता खान के पति तौसीफ खान दमोह के गली मोहल्ले में रहते हैं। उन्होंने कहा- 2010 में मेरी मुलाकात अनीता से हुई थी। भोपाल में रहकर मैं पॉलिटेक्निक कॉलेज से पढ़ाई कर रहा था, जबकि अनीता एम. फार्मा कर रही थी। यहां मुलाकात हुई तो दोस्ती बढ़ी, जो बाद में प्यार में बदल गई। 2013 में हमने तय किया कि हमें निकाह करना है। हम दमोह पहुंचे, जहां हमने नियम से निकाह किया। हमारे निकाह में दोनों ही परिवारों की सहमति थी। 2021 में मेरी पत्नी ने स्कूल जॉइन किया।
मिशन स्कूल में हमारी पहली मुलाकात हुई
तबस्सुम बानो के पति साबिर अली ने बताया कि 2004 में हमने शादी की थी। शहर के मिशन स्कूल में मेरे एक रिश्तेदार थे, जहां मेरा आना-जाना होता था। वहीं पर मेरी मुलाकात तबस्सुम से हुई और हम दोनों की दोस्ती हो गई। बाद में प्यार हुआ और हमने शादी का फैसला किया। हम दोनों के परिवार की सहमति से हमने निकाह किया था। अब गलत अफवाह फैलाई जा रही है, जिसे रोका जाए। लगातार ऐसी बातें आने से हमें काफी दिक्कतें हो रही हैं। हम बस यही कहना चाहते हैं कि सच सामने आए।
एक दिन पहले अफशा के घर पर लगा था ताला
सोमवार को दैनिक भास्कर की टीम को अफशा उर्फ दीप्ति श्रीवास्तव के घर का पता चला। वे धर्मपुरा वार्ड क्षेत्र में रहती हैं। जब हम उनके घर पहुंचे तो देखा कि मुख्य गेट पर ताला लगा हुआ था। परिवार का कोई भी सदस्य वहां मौजूद नहीं था, जिससे हमारी बात हो सके। इसके पहले हमें अफशा के पैतृक घर की भी जानकारी मिली। वहां पर भी काफी देर तक घर के लोगों से बात करने का प्रयास किया, लेकिन किसी ने दरवाजा नहीं खोला।
स्कूल के बच्चों ने लगाए गंभीर आरोप
नमाज नहीं पढ़ने पर टीचर स्टिक से पीटते थे
इस पूरे विवाद के बीच गंगा जमना स्कूल में पढ़ने वाले दो बच्चे भी सामने आए हैं। मिडिल स्कूल के इन छात्रों ने बताया है कि स्कूल प्रबंधन द्वारा जबरन सभी बच्चों को नमाज पढ़ाई जाती थी। जो नहीं पढ़ता था, उसकी पिटाई भी होती थी। कक्षा 5वीं के छात्र ने आयतें भी सुनाईं। उसने कहा कि उन्हें स्कूल में हर दिन इन आयतों को पढ़ना पड़ता था। जब छात्र से पूछा कि क्या उसे हनुमान चालीसा आती है तो उसने केवल शुरुआत की दो लाइन ही सुनाईं। उसने कहा कि इससे ज्यादा मुझे नहीं आता। छात्र ने बताया कि जिससे नमाज पढ़ते नहीं बनती थी, उसे स्कूल के टीचर स्टिक से मारते थे।
शुक्रवार को स्कूल में नमाज पढ़ना अनिवार्य था
स्कूल की ही एक छात्रा ने बताया कि हर शुक्रवार को स्कूल में नमाज पढ़ना अनिवार्य था। उन्हें रोज हिंदी और अंग्रेजी थोड़ी ही पढ़ाई जाती थी, लेकिन अरबी-उर्दू ज्यादा सिखाते थे। इससे बच्चे अंग्रेजी और हिंदी भूलने लगे थे। बच्चों से कहा जाता था कि उन्हें घर में उर्दू और अरबी की प्रैक्टिस करना है।
छात्रा ने कहा- एक दिन मैं घर में पढ़ रही थी, तभी मां ने मुझे डांटा। जब मैंने स्कूल जाकर यह बताया तो मिस ने कहा- चोरी से पढ़ा करो। छात्रा ने भी आयतें पढ़कर सुनाईं। उसने कहा- प्रार्थना में जन-गण-मन गाते थे, तो कहा जाता था कि दुआ भी गाना है। हिंदू बच्चा मरे या मुस्लिम, वह कहते थे- जहन्नुम न जाए इसलिए अल्लाह से दुआ करो।
जिला शिक्षा अधिकारी के चेहरे पर भाजपाइयों ने फेंकी स्याही
गंगा जमना स्कूल में हिंदू छात्राओं को कथित हिजाब पहनाने को लेकर शुरू हुए विवाद के दौरान यह बात सामने आई थी कि जिला शिक्षा अधिकारी एसके मिश्रा ने इस मामले में कुछ ही घंटों में जांच करके स्कूल को क्लीन चिट दे दी। मामले ने तूल पकड़ा तो प्रदेश के गृह मंत्री नरोत्तम मिश्रा और फिर मुख्यमंत्री शिवराज सिंह चौहान ने दोबारा जांच करने के आदेश दिए। इसके बाद कलेक्टर ने जांच टीम गठित की। इसी दौरान राज्य बाल आयोग के सदस्यों की टीम दमोह पहुंची। उसने स्कूल का निरीक्षण किया और स्कूल में धर्मांतरण करने के आरोप लगाए थे। इस मामले में अभी जांच प्राथमिक स्तर पर है। इसी बीच भाजपा के पदाधिकारियों और कार्यकर्ताओं ने मिलकर जिला शिक्षा अधिकारी पर अपना गुस्सा जाहिर करते हुए स्याही फेंक दी।
स्याही फेंकने वालों की थाने में शिकायत
जिला शिक्षा अधिकारी एसके मिश्रा मंगलवार रात कोतवाली थाने पहुंचे। उन्होंने चार लोगों के खिलाफ स्याही फेंकने को लेकर शिकायत दर्ज करवाई। स्याही फेंकने वाले भाजपा के जिला उपाध्यक्ष अमित बजाज के अलावा तीन और कार्यकर्ताओं पर कोतवाली पुलिस ने एफआईआर दर्ज कर ली है। मामले में भाजपा के जिला अध्यक्ष प्रीतम सिंह लोधी ने चारों भाजपाइयों को कारण बताओ नोटिस जारी किया है।
जिला शिक्षा अधिकारी एसके मिश्रा ने कहा- यह सब व्यक्तिगत कारणों से किया गया है, जबकि इस सबके पीछे कारण गंगा-जमना स्कूल का बता रहे हैं। मेरा गंगा-जमना स्कूल से कोई लेना-देना नहीं है। मेरे द्वारा अब तक न किसी प्रकार की जांच की गई, न किसी प्रकार का बयान जारी किया गया। पहली बार जब फ्लैक्स वायरल हुआ था, तब हम स्कूल पहुंचे थे और फ्लैक्स को देखा था। स्कूल में वह फ्लैक्स लगा हुआ था। हमने इसे वहां से हटवा दिया था। जांच तो हाई पावर कमेटी कर रही है। इसकी रिपोर्ट आने में समय लगेगा।
गंगा जमना स्कूल के संचालक बीड़ी के लिए तेंदूपत्ता संग्रहण का कार्य करते हैं। भंडारण के लिए आपने उन्हें सरकारी स्कूल दिए हैं, इस सवाल पर मिश्रा ने कहा- DFO की चिट्‌ठी, कलेक्टर कार्यालय से हमें मिली थी। रूटीन प्रक्रिया के तहत स्कूल दिए गए थे। मामला संज्ञान में आने के बाद उस आदेश को तत्काल प्रभाव से निरस्त कर दिया गया है। हालांकि, तेंदूपत्ता संग्रहण के लिए हर साल चार-पांच स्कूल दिए जाते रहे हैं। यह सालों से चला आ रहा है।
सनातन का अपमान करने वालों को दिया जवाब
भाजपा के जिला उपाध्यक्ष अमित बजाज ने कहा- गंगा जमना स्कूल वालों ने संपूर्ण हिंदू समाज और सनातन धर्म का अपमान किया था और भ्रष्ट जिला शिक्षा अधिकारी ने पैसे लेकर इस मामले को रफा-दफा कर दिया। यह हमारा अपमान था। आज हमने जिला शिक्षा अधिकारी का मुंह काला करके उसी का जवाब दिया है।
ये भी पढ़ें-
भाजपाइयों ने DEO के मुंह पर फेंकी स्याही
दमोह‎ के गंगा जमना स्कूल पर लग रहे धर्मांतरण के आरोपों की आंच जिला शिक्षा अधिकारी (DEO) तक पहुंच गई है। मंगलवार को BJP के कुछ कार्यकर्ताओं ने DEO एसके मिश्रा पर स्याही फेंक दी। DEO ने इसे बदले की कार्रवाई कहा है। उन्होंने रात करीब 8.30 बजे कोतवाली थाने में शिकायत दर्ज कराई। पूरी खबर यहां पढ़ें
MP के स्कूल में हिजाब में हिंदू लड़कियां
मध्य प्रदेश के दमोह में गंगा जमना स्कूल में पढ़ने वाली हिंदू लड़कियों का हिजाब में फोटो आया है। 10वीं का रिजल्ट आने के बाद स्कूल प्रबंधन ने टॉपर्स की फोटो जारी की, इसमें 18 बच्चों की फोटो हैं। इनमें 15 लड़कियां हैं, ये सभी हिजाब में दिख रही हैं। इनमें चार लड़कियां हिंदू हैं। पूरी खबर यहां पढ़ें